明

大明，中原漢人王朝之末者也。元末大亂，太祖朱元璋起於草莽，削平群雄，北逐元人，即皇帝位，建號**大明**，都南京，史稱洪武之治。後燕王棣興靖難之役，建文帝不知所終。王遷都北京。修大典，鑄洪鐘；五征沙漠，七下西洋，外邦賓服，史稱**永樂盛世**。仁宣二帝，寧邦守土，一時之盛世，是為**仁宣之治**。英宗以降，閹宦專權，國勢日衰；孝宗踐祚，親賢臣，遠小人，一時中興。世宗之後，帝主怠政，士子結黨，閹宦專權，朝政不綱。終亡於順。順復亡於清。清人南下，江南至嶺南宗室相繼而起，皆不久有。昭宗嗣於廣東，力支十有五年，崩。明遂亡。自太祖至昭宗，紀統二百九十三年，王天下二百七十六年，傳世十有九帝。疆土盛時，「東起朝鮮，西據吐蕃，南包安南，北距大磧。東西萬一千七百五十里，南北萬零九百四里」。

## 興廢
### 太祖開國
元季，蒙人暴虐，分國人四等，魚肉漢人。帝主奢靡，不擅國計，國用日匱，遂濫發寶鈔。致民不聊生，海內生怨。至正十一年，黃河大水，紅巾起，海內呼應，天下大亂。次年，郭子興濠州舉事，淮右布衣朱元璋附之，戰輒勝，子興遂妻以所撫馬公女，即高皇后也。十五年三月郭子興卒，元璋盡攬其部。十六年二月，元璋陷集慶，改應天府。廿三年滅陳友諒，廿四年自立爲吳王，史稱西吳，廿七年滅張士誠，降方國珍。廿八年正月，太祖應天稱帝，國號大明，改元洪武。七月，移師北伐，克大都，元帝北亡。洪武四年滅夏，收四川；十四年破元梁王，克雲南；數征沙漠，廿年降元太尉納哈出，平遼東。至此天下始定。

### 靖難之役

太祖崩，立太孫允炆為儲，史稱建文帝。建文帝用方孝孺、齊泰、黃子澄，倡削藩。燕王朱棣以「皇明祖訓」靖難。洪武三十五年，敗建文帝，入主京師，更年號「永樂」。史稱「靖難之役」。

### 永樂王朝
燕王入京，殺景清、鐵鉉，誅方孝孺十族。更年號「永樂」。任內立內閣，用姚廣孝，削藩。命草「永樂大典」。令鄭和七下西洋，尋建文蹤跡，實欲揚國威。五征漠北，欲當天可汗。南征安南。命亦失哈赴松花江，設努兒干都司。平思南、思州土司亂，設貴州布政使司。欲強控烏思藏，遣官吏迎僧入京，封號，曰帝師。史稱永樂盛世。
檔案:明成祖時期疆域.png|永樂帝治下明疆


### 中衰
明自成祖以降，內閣用事，及世宗，則帝不用事，內閣攬權，黨爭始。萬曆初，張居正使考成之法，貪官皆懼之。令明朝繁盛一時。及居正逝，新法盡被帝廢。

熹宗朝不問國事，權或拖於閹寺，無治人以行治法，亦外釁而內訌；天災連年，西北民變遂起。魏忠賢領司禮監而議國是，內閣之勢始衰。

及毅宗踐祚，殺魏氏而借其勢重振皇權。然此時久廢不興，兼之天災瘟疫，縱有回天之意，難救中原之危。兼之思宗剛愎自用，時數敗壞，日甚一日。

### 亡滅

崇禎初年，三餉繼立，民變迭起，無餉則軍畔，加稅而民反，反勢斯成。時，高迎祥自號闖王，李自成、張獻忠先後附之，各據一方，互為呼應。及後，高迎祥薨，李自成繼起，克潼關，入長安，自立為帝，國號大順。獻忠克蜀，入成都，建國大西。

至崇禎十七年四月，李自成陷北京，思宗自縊於煤山。明將吳三桂降清，開山海關引清兵入中原，大開殺戒。遂有滿清大屠殺，中原江南，血染人間。

中國淪喪，則有衣冠南渡。安宗嗣於南京，紹宗嗣於福建，據長江而守天險，求偏安而存明祀，然諸鎮不和，黨爭相鬥，以致無力禦敵，竟至左良玉揮軍東畔，天險虛設，二年則浙閩皆陷，諸帝共死。後清廷剃髮令起，漢民憤之，南明殘勢復起，閩粵川渝，皆有反擊。

曾有明將鄭成功圍金陵以復中華，
然以敗終。西南川滇李定國以守，屢有勝績，留明十餘載漢家江山。雖定國忠勇，遺民思邦，於永歷六年至八年復桂取粵。然天下大勢已去，諸將不合，終以野亡。永歷十三年，因孫可望之叛，清軍陷昆明，定國西走。西南竟陷矣。

永曆十五年十二月，昭宗南狩緬甸。緬王莽白獲帝，獻於虜。十六年四月，吳三桂弒昭宗於雲南昆明，明遂亡。

延平武王鄭成功奉明寧靖王術桂監國，據臺灣抗清，仍用永曆年號。歷三世，三十七年亡。漢家天下至此盡於滿洲也。

## 禮儀

### 大禮
明之禮有多目。莫重於天。是為大祀，次中祀，次小祀。天子親大祀。每歲行大祀十三、中祀廿五、小祀凡八。皆遣官祭之。復有非常祀，籍田、釋奠之禮屬之。宗廟社稷，大祀也。先師，中祀也。雖帝王不親中祀，惟釋奠之禮，實有大祀之實，帝王親之。廟堂配享，兩廡從祀，古已有之。配享者大賢，從祀者次之。嘉靖中，世宗皇帝以孔子禮同天，非之。從張璁言，廢孔子王爵，止稱至聖先師。復隳孔廟之像，代以木主，著為制。明初因元制，像聖賢而祀之。自是乃改。嘉靖中從祀者九十一人，累增之，凡九十七人。明制，凡神必有祀。無祀之神，祀於厲壇。厲壇者，厲鬼之壇也。此制前朝多無，洪武中置之。京師有泰厲。各藩有國厲，縣有郡厲。是故明之祀，周及上下，無疏漏不祀者。

### 朝貢
藩王朝明皇帝，遣應天知府勞之，藩使來朝，遣同知勞之。賜宴，遂朝皇帝於奉天殿，朝皇太子於東宮。見畢，上下復賜宴多席。送還出境。

有明之世，他國之欲通中華者，必由朝貢，是故明世無邦交之義，而有朝貢之禮焉。太祖皇帝曰:以小事大，古今一理。他邦之來朝者，雖大小有別，強弱殊異，一以同禮待之。明制，琉球國二歲一貢，朝鮮、安南、占城、暹羅三歲一貢。日本國十年一貢。洪武十六年，行勘合制。賜諸國勘合若干道，貢使持勘合，乃許貿易。沿海置市舶司，以甄勘合之虛實。朝貢之制既完，因之獲利者亦眾。或一歲多貢，朝廷頒賜之厚，倍於所貢。明制，禁民與貢舶通，久之法馳，走私日熾，有司患之。

## 食貨
明初，太祖皇帝釐正戶籍。置三等戶。民、軍、匠也。復遷民之無田者於諸空地以實之。明世口數，雖諸說不一。然皆不下一億。中尤以浙江、南直隸、江西為庶。天下戶口，半在此焉。華北諸省，歷朝屢被瘡痍，明立，亦見甦生。譬若陝西，萬曆中，戶口較洪武時倍之。蓋太祖行遷徙、減賦、軍屯諸策，田畝既耕，民生遂得小康焉。

明之賦稅，國初用唐兩稅法。歲入七分用之，三分存之。嗣後國用益繁，至世宗朝而不敷。穆、神二廟臨朝，天下賦稅積欠，至有十餘年而未征者。萬曆九年，乃從首輔張居正議，行一條鞭法。其後每有大役輒加增派，萬曆三大征，崇禎中民亂，咸加增賦。明初賦稅多實貢其物，正德以降，代以金銀者愈眾。久之，官俸、兵餉、宗藩之祿，亦皆支以銀兩。

明之賦稅，尤亂於其季。神宗朝礦稅甚苛，監稅復濫，民苦之。至於加派繁復，明季所課非常之稅凡兩千萬兩。民不堪其重焉。

明制，國家專鬻鹽、茶。置綱冊，載於其冊者許代賣之。茶則有官茶、商茶、貢茶之別。官、貢皆直輸朝廷，商無預之。商茶蓋商以實物易官製憑據，號曰引目，茶商以引目取茶，始得鬻茶於市。明制禁酒。終明之 世鮮產之。酒稅較他稅為輕，皆上之州府，不達禁中。

明因古來之習，以農為國本。三百年間，農具、施肥、種植、水利皆有所更新。明季浙西、太湖所植水稻，其密度之高，甚於共和國初。或云，明之糧產，半倍於宋。是故明世天下糧產之豐，前所未達，後亦有所不及焉。惟耕地多集於三吳，地凡貧瘠，雖有田而不耕。

明之匠人，别立一戶。是為匠戶。復分民匠、軍匠。軍匠者，居諸衛所，隸兵部。民匠隸工部，朝廷每興土木，民匠為之，勞而無給。明匠世襲，禁轉為民。民匠之中，尚有住坐匠、輪班匠。住坐諸匠宿京師，輪班諸匠無常居處，隨徵而應，班時或一歲、或二、三歲。

明世，凡儒戶并農商漁茶之戶皆屬民戶。民之所業有貴賤，民戶之中，嚎喪、乞丐、器樂、女妓之屬，時人賤之。

## 兵備
明制，軍戶世業兵。是故明之兵皆世襲，非征自民丁。此制漸馳，朝廷乃募兵於民。明廷廣置屯田，軍以所屯之田自給。有明之世，火器大盛，銃、炮之用益頻。清人遠不及之。

明之用武也鮮，永樂以降，皆作守勢。明重文，委將兵於進士。復行兵將分離之制，是故將不領常兵，兵不屬一將。明廢元軍制，更置都指揮使司凡二十三。下置諸衛所，有事則以五軍都督府節制之，無事則歸。是故帝王總天下兵馬，眾帥不預之。明制，軍戶遷移，閤門從徙。每會調防之期，從遷者甚眾。

曰若兵器，明初有寶源局、軍器局、兵仗局。製碗口銃以備軍用。永樂以降，著為常制。成祖皇帝伐蒙古，用火銃齊射之術。于謙守京師，亦賴火器得全。萬曆中，樂清趙士楨自製諸火器、戰車，作《神器譜》。努爾哈赤興於遼東，明廷乃引紅夷炮制之。時朝廷自西洋購炮，已而仿製之，中華之有巨炮，實肇跡於明也。是故火器之用，以明為盛。
## 律法
明有三法司，曰刑部、大理寺、都察院。刑部審事，大理寺驗之，都察院司風紀。刑部之下，復置十三清吏司，聽訟斷獄。刑死以下者，一決於刑部。諸大案、死、流之刑，與寺、院共治。是為會審。諸布政使司，置提刑按察使。州府并屬縣，則以州官為之。明世，大小鄉村，置申明亭，亭有老人，理鄉中爭訟。

三法司不司軍戶。軍中律法，悉聽衛所鎮撫司，理軍戶之訟，正軍法焉。都司之下亦置有斷事司，參預軍法。

明之廠衛，名昭於世。廠者，多謂東緝事廠也。復有西廠、內行廠。衛者，錦衣衛也。錦衣本禁中衛所，其制與諸衛所同，有鎮撫司。故付錦衣衛者，實下其鎮撫司也。有明廠衛勢極熾，三法司雖有其名，其實也見奪於廠衛。英宗、憲宗皇帝朝，錦衣衛得預會審。至熹廟御朝，廠衛之虐益肆，士人以下刑部為幸。

論明之律法，必以《大明律》。明律自洪武六年起議，洪武三十年，製大明律成。凡名例律、吏律、戶律、禮律、兵律、刑律、工律四百六十六條。太祖皇帝復製大誥四篇，以戒不法。是為欽定律誥。明之律例，可更者唯例而已，律之為祖宗成法，禁修之。萬曆十三年，重修諸例，以新明律，成《大明律附例》。太祖鑒前元之敗，立法尤嚴。必欲除亂暴而後已。惟明律用刑，流於殘酷，肉刑之用甚繁。

明世職官之制，皆由《大明會典》百八十卷。孝宗弘治中李東陽輩製《會典》成，著為永式。
## 外交
### 朝鮮

洪武二年，高麗王顓表太祖即位，賜以金印、誥命，封高麗國王。二十五年，其門下侍郎李成桂主國事，更名旦，遷都漢城。遣使大明請改國號，太祖詔定朝鮮，取意朝日鮮明也。萬曆二十年，日本寇朝，史稱壬辰倭亂。神宗遣兵援朝。天啟七年，清攻朝鮮，朝鮮屢戰皆敗，明援難繼，無計可施，其王畔明而臣清也。

### 日本

初，設為永不兵伐之國。後室町幕府權勢不再，戰國紛亂，屢有武士落海為寇，襲擾大明。是為倭寇。故複海禁令限貿易，遣戚繼光定粵閩。

豐臣太閣間，秀吉興軍伐朝鮮，眾近十五萬，明以兵八萬討之。日本軍退。至秀吉薨，德川家康別立幕府，與明和好，自此在無戰端。

至隆慶，海禁鬆弛，雖不得直接舟連相交，亦可貿易相通也。日本白銀遂大入中國。

### 泰西

#### 政治

明之中葉，歐國以有大航海，殖民世界。故臺灣、東南亞之地，皆為彼據。至葡萄牙租澳門，與明交甚。

時隆慶開關，海禁漸鬆，西人如利瑪竇等競入中原。譯幾何原本，傳宗播教，文化以新。

然至末世，諸國皆有殖民中原之心，屢有戰端。崇禎六年，荷艦犯境，明將鄭芝龍敗之。十年，英犯廣州，明水師卻之。永曆十五年，明將鄭成功取臺灣，敗荷軍，臺灣為中國有。

#### 食貨
中歐連接經年，物流相通，中國茶、錦為西貴之玩，歐國技巧為華夏之用。

古砲以機發石，元而用火。至明以降，火器益重，其技多西法也。嘉靖之佛朗機，西國名也。萬曆紅衣大炮始進，紅衣者，亦紅夷也。及至崇禎，大學士徐光啓請西人製造火炮，以衛諸鎮。斯大宗也。至清則復習騎射，火器見棄，交流斷絕。

火炮之外，歐人於美洲所掠金銀，亦以貨殖而大入中國，晚明以銀為幣，亦有此因。

## 畛域

明無行省之制，而置承宣布政使司當之。南北二京以下，置布政使司凡十三。其下轄府、直隸州、軍民府。復有二直隸，南直隸、北直隸也。

明之五軍都督府，下置諸衛所。邊衛多有軍屯，名為軍，實與州府無異。復有在外奴兒干都司、烏思藏都司、朵甘都司并所轄諸衛、千戶所、招討司，猶封疆之藩，其土人自治之，歲或入貢焉。

## 帝系
明帝系，自成祖靖難以還，皆以成祖子孫為大宗。惟惠宗皇帝系出懿文太子標。紹武帝系出唐定王桱。寧靖王術桂系出遼簡王植。

## 注